सूने मकान से लाखों के सामान की चोरी
भास्कर न्यूज -!- मदनगंज-किशनगढ़
हाउसिंग बोर्ड स्थित भाग्योदय कॉलोनी में शनिवार देर रात सूने मकान में चोरों ने मुख्य द्वार का ताला तोड़कर लाखों का सामान चुरा लिया। चोरी की घटना का पता रविवार सुबह पड़ोसियों को तब लगा, जब उन्होंने मकान के ताले टूटे हुए देखे और तत्काल मकान मालिक को जानकारी दी। मौके पर पहुंचकर मकान मालिक ने टूटे ताले व बिखरा सामान देखा। सूचना मिलने पर मदनगंज थाना पुलिस ने मौके पर पहुंचकर मौका मुआयना कर जांच शुरू कर दी।
हाउसिंग बोर्ड स्थित भाग्योदय कॉलोनी में पोस्ट ऑफिस से सेवानिवृत्त कर्मचारी ओमप्रकाश अग्रवाल पुत्र चेतन लाल अग्रवाल का मकान है। अग्रवाल सहित परिवार के सदस्य उदयपुर में रिश्तेदार के बीमार होने पर उनकी तबीयत पूछने के लिए शनिवार सुबह उदयपुर के लिए रवाना हुए थे। रविवार सुबह पड़ोसियों ने अग्रवाल के मकान के मुख्य द्वार का ताला टूटा हुआ देखा तो उन्हे चोरी होने का शक हुआ। इस पर उन्होंने तत्काल ओमप्रकाश अग्रवाल को घटना की जानकारी दी। इस पर सुबह अग्रवाल सहित परिवार के सदस्य दोपहर करीब १ बजे घर पहुंचे। मुख्य द्वार का ताला टूटा हुआ देख वे अंदर गए तो तीन कमरों में से दो कमरों के ताले टूटे हुए थे और दरवाजे खुले थे। चारों ओर सामान बिखरा हुआ था। चोरों ने अलमारी को क्षतिग्रस्त कर दिया था और पलंग से लेकर फ्रिज सहित सभी जगह कीमती सामान टटोलकर अन्य सामान को इधर-उधर बिखेर दिया था। चोरों ने नकदी सहित करीब डेढ़ लाख रुपए का सामान चुरा लिया। मौके पर भाजपा युवा मोर्चा अध्यक्ष राजू शर्मा, राजू बाहेती सहित अन्य लोग भी पहुंच गए।
इन सामान की चोरी : चोरों ने अलमारी व टांड पर रखे कीमती जेवरात ढूंढकर निकाले और ले गए। चोरों ने २५ हजार नकदी, सोने के दो मंगलसूत्र, सोने की अंगूठी, चांदी की पायजेब, कान के टॉप्स, चांदी के दो बड़े गिलास, एक लैपटॉप सहित अन्य घरेलू सामान चुरा लिया।
रात में ही की गई चोरी : मकान मालिक अग्रवाल ने बताया कि वे शनिवार अलसुबह करीब ३ बजे उदयपुर के लिए रवाना हुए थे। मोहल्ले वालों ने रात करीब ९ बजे तक मुख्य द्वार पर ताला लगा देखा था। रविवार सुबह ९ बजे उनकी नजर अग्रवाल के मकान पर गई तो मुख्य द्वार का ताला टूटा दिखा और चोरी का पता चला। यानी चोरों ने पहले रैकी की और मुख्य द्वार पर ताला लगा देख मकान सूने होने का अंदाजा लगा लिया और देर रात मकान को निशाना बनाया।
hin_Deva bho_Deva hin_Deva hin_Deva hin_Deva hin_Deva